TARYBOS SPRENDIMAS
2006 m. kovo 13 d.
iš dalies keičiantis Sprendimus 2001/507/EB ir 2001/509/EB siekiant, kad Jungtinių Tautų Europos ekonominės komisijos (JT/EEK) taisyklės Nr. 109 ir Nr. 108 dėl restauruotų padangų taptų privalomos
(2006/443/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 1997 m. lapkričio 27 dienos Tarybos sprendimą 97/836/EB dėl Europos bendrijos prisijungimo prie Jungtinių Tautų Europos ekonominės komisijos susitarimo dėl vienodų techninių normų priėmimo ratinėms transporto priemonėms, įrangai ir dalims, kurios gali būti montuojamos ir (arba) naudojamos ratinėse transporto priemonėse, ir pagal tas normas suteiktų patvirtinimų abipusio pripažinimo sąlygų (Pataisytas 1958 m. susitarimas) (1), ypač į jo 3 straipsnio 3 dalį, 4 straipsnio 2 dalies antrą įtrauką ir 4 straipsnio 4 dalį,
atsižvelgdama į Komisijos pasiūlymą,
atsižvelgdama į Europos Parlamento pritarimą (2),
kadangi:
(1)
JT/EEK taisyklės Nr. 109 ir Nr. 108 veda prie suderintųjų reikalavimų restauruotoms padangoms ir aukšto saugos ir aplinkos apsaugos lygio. Jos leidžia restauruotoms padangoms laisvai judėti rinkoje.
(2)
Tarybos sprendimu 97/836/EB Bendrija tapo JT/EEK Pataisyto 1958 m. susitarimo Susitariančiąja Šalimi. Sprendimais 2001/507/EB (3) ir 2001/509/EB (4) Bendrija prisijungė atitinkamai prie JN/EEK taisyklių Nr. 109 ir Nr. 108. Prisijungdama prie jų Taryba įsipareigojo jas laikyti alternatyvomis Bendrijos teisės aktams, kaip nustatyta Pataisyto 1958 m. susitarimo 2 ir 3 straipsniuose. Tačiau, kad šias taisykles taikyti būtų privaloma, Bendrijos teisėje reikėtų įtvirtinti tam tikrą teisinę nuostatą remiantis Sprendimo 97/836/EB 4 straipsnio 4 dalimi.
(3)
Kadangi reguliavimo veiklos kryptis turės ribotą taikymo sritį, nėra tikslinga numatyti, kad abi taisykles taikyti yra privaloma priimant direktyvą, kaip numatyta Sprendimuose 2001/507/EB ir 2001/509/EB.
(4)
Reikia atitinkamai iš dalies pakeisti Sprendimus 2001/507/EB ir 2001/509/EB,
NUSPRENDĖ:
1 straipsnis
Sprendimas 2001/507/EB iš dalies keičiamas taip:
1.
Vienintelis straipsnis pakeičiamas taip:
„Vienintelis straipsnis
Europos bendrija prisijungia prie Jungtinių Tautų Europos ekonominės komisijos taisyklės Nr. 109 dėl komercinių transporto priemonių ir jų priekabų pneumatinių restauruotų padangų gamybos patvirtinimo.
Nuo 2006 m. rugsėjo 13 d. taisyklės Nr. 109 nuostatos, kaip nurodyta priede, taikomos kaip būtina sąlyga pateikiant į Bendrijos rinką restauruotas padangas, kurioms tos taisyklės taikomos.“
2.
Prie Sprendimo 2001/507/EB pridėtas JT/EEK taisyklės Nr. 109 tekstas pakeičiamas šio sprendimo I priede pateiktu tekstu.
2 straipsnis
Sprendimas 2001/509/EB iš dalies keičiamas taip:
1.
Vienintelis straipsnis pakeičiamas taip:
„Vienintelis straipsnis
Europos bendrija prisijungia prie Jungtinių Tautų Europos ekonominės komisijos taisyklės Nr. 108 dėl motorinių transporto priemonių ir jų priekabų pneumatinių restauruotų padangų gamybos patvirtinimo.
Nuo 2006 m. rugsėjo 13 d. taisyklės Nr. 108 nuostatos, kaip nurodyta priede, taikomos kaip būtina sąlyga pateikiant į Bendrijos rinką restauruotas padangas, kurioms tos taisyklės taikomos.“
2.
Prie Sprendimo 2001/509/EB pridėtas JT/EEK taisyklės Nr. 108 tekstas pakeičiamas šio sprendimo II priede pateiktu tekstu.
Priimta Briuselyje, 2006 m. kovo 13 d.